**Návod na osadenie a používanie samonosnej plastovej nádrže**

***Výrobca:*** *ZSN s.r.o.*

***Prípadné otázky:****+421948242790*

**! UPOZORNENIE !**

Výrobca nezodpovedá za škody a vady na tovare spôsobené postupom, ktorý nie je v súlade s týmto návodom.

Celú montáž a zapojenie nádrže je kupujúci povinný kompletne zdokumentovať pomocou fotiek a archivovať počas celej záručnej doby, aby sa v prípade reklamácie z akéhokoľvek dôvodu, mohli vylúčiť poškodenia spôsobené nevhodným postupom montáže. Výrobca nenesie zodpovednosť za poškodenie výrobku spôsobené vyššou mocou (napr.- erózia pôdy, záplavy, stúpnutie hladiny spodnej vody, zemetrasenie atď.).

**! Pred osadením !**

a) nádrž je nutné vyčistiť od nečistôt, v prípade využitia na uskladnenie pitnej vody je dôležité nádrž aj vydezinfikovať,

b) na obsyp nepoužívajte žiaden druh zeminy ani zeminu z výkopu, pretože tá absorbuje vodu a mohla by pri prívalových dažďoch nádrž preťažiť o viac ako 100% svojej hmotnosti čo spôsobí deformovanie nádrže. Na obsyp je nutné využívať štrk frakcie 4-8 alebo 8-16. Používajte výhradne lomový štrk (nie riečny).

**1. Umiestenie nádrže**

**Upozornenie:** Konštrukcia nádrže je vyhotovená pre podzemné uloženie - podzemná nádrž (tlak vnútri napustenej nádrže je vyrovnávaný vonkajším tlakom obsypu), nie je staticky ani UV odolná pri umiestnení nad úrovňou terénu. Výrobca nezodpovedá za poškodenia pri takomto použití nádrže !

**2. Postup pred osadením nádrže**

Pre osadenie nádrže je nutné vykopať stavebnú jamu, z každej strany širšiu o min. 20cm. Potom môžete previesť armovacie práce pre betonáž platne, ktorá tvorí stabilný základ pre umiestnenie nádrže. Platňa sa zvolí podľa rozmerov podstavy nádrže, avšak s hrúbkou najmenej 15cm. Následne sa platňa zaleje betónom a zrovná sa jeho povrch. Po stvrdnutí platne, sa nádrž spustí ručne na lanách. Pokiaľ však už samotná nádrž úchyty potrebné pre jej spustenie má, je možné nádrž osadiť pomocou ťažkej techniky. Po osadení sa napojí potrubie z objektu k nátrubku nádrže.

# 3. Osadenie nádrže

**Suché podložie s dobrou absorpciou vody**

Pri obsypávaní nádrže, sa voda musí napúšťať zarovno s obsypom po vrstvách a zhutňovať. Ako obsyp nádrže použite štrk jemnej frakcie 4/8 – 8/16, ktorý nezadržuje vodu. Nádrž sa zasype štrkom do výšky ¾ revízneho vstupu, zvyšok sa môže dosypať zeminou. Terén by sa však nemal navýšiť o viac, ako je úroveň poklopu a zároveň musí byť nádrž zasypaná rovnomerne po celej ploche. Pri osadení nádrže vo svahu je nutné zachovať výšku zásypu v oblasti revízneho vstupu tým, že sa stúpanie svahu dorovná ľahčeným materiálom (napr. tvrdený polystyrén). Týmto spôsobom docielite, že v miestach, kde terén prekročí výšku revízneho vstupu, pridaním polystyrénu a vytvorením jeho stúpania nedôjde k preťaženiu nádrže. Pri osadení nádrže vo svahu je pravdepodobnosť zvýšeného prietokuvody z prívalových dažďov, pohybom a zosúvaniu pôdy. Nádrž sa zabezpečí vytvorením podzemných oporných múrov proti zosúvaniu pôdy.

**Na suché ílové podložie, miesta s možným povrchovým prietokom prívalovej vody**

Postup je obdobný ako pri osadení pre suché podložie. Pri podloží kde sa nachádza ílovitá zem je potrebné vytvoriť drenáž, vyústenú do trativodu (tzn. vsakovacia jama z geotextílie - kameňa- štrku), ktorý by mal byť pod úrovňou dna nádrže aby dochádzalo k vstrebávaniu vody, ktorú by inak ílová zem neprepustila a voda by sa mohla hromadiť v časti dna nádrže, čo by mohlo pri jej vyprázdnenom obsahu spôsobiť deformáciu dna nádrže, prípadne nádrž poškodiť. Toto obdobne platí aj pri inom druhu podložia, pokiaľ je nádrž osadená vo svahu alebo je pravdepodobnosť zvýšeného prietoku vody z prívalových dažďov.

**Hlbšie pod terén - s použitím nadstavca revízneho vstupu, osadenie pri prejazde vozidiel**

Postup je obdobný ako pri osadení pre suché podložie. Nádrže sú dimenzované pre zaťaženie zodpovedajúce hmotnosti zásypu do výšky revízneho vstupu nádrže. Pri použití nadstavca výšky max do 40cm, sa od miesta vyústenia revízneho komína z nádrže po celej jej ploche rozloží polystyrén alebo iný ľahčený materiál o výške pridaného nadstavca tak, aby zásyp nad polystyrénom neprekročil výšku revízneho vstupu. Pri použití nadstavca revízneho vstupu výšky nad 40cm, alebo pri prejazde vozidiel sa od vyústenia revízneho vstupu z nádrže umiestni samonosná železobetónová unášacia platňa, ktorá presahuje rozmery nádrže minimálne o 30cm z každej strany.

**S výskytom spodnej vody**

Nádrž je potrebné obetónovať. Nádrž napustite vodou a obetónujte celú najmenej 30cm nad úrovňou hladiny spodnej vody. Nádrž musí ostať napustená vodou, a to až do úplného vytvrdnutia betónu. Pri výskyte spodnej vody v podloží, pri betonáži základovej dosky a pri obetónovaní nádrže, sa voda musí až do úplného vytvrdnutia betónu neustále odčerpávať. V prípade montáže do takéhoto podložia sa vyslovene neodporúča vyprázdňovať nádrž v období kedy je hladina spodnej vody zvýšená( napr. v období odmäku, dlhotrvajúcich dažďov, atď.) Tak isto je nutné do okolia nádrže umiestniť drenážne rúry zvedené do trativodu ( vsakovacej jamy).

**UPOZORNENIE!**

K obsypu nesmiete pridať stavebný odpad a ani ostré kamene, ktoré by mohli nádrž poškodiť. Nádrž musí zostať napustená vodou, a to až do usadnutia obsypu – najmenej 2 mesiace. Pokiaľ ide o žumpu, ktorú je potrebné využívať ihneď, napustí sa do ¾ jej objemu (môže sa využiť iba ¼ nádrže - to znamená, že odčerpať sa môže ¼ až do úplného usadnutia obsypu.)

**Poznámka:** na betonáž sa **neodporúča** používať domácky vyrobený betón.

**UPOZORNENIE !**

Pri manipulácií a osadení nádrže v zimnom období zvýšte pozornosť a taktiež sa uistite, že je nádrž osadená v dostatočnej hĺbke proti zamrznutiu vody. Vplyvom nízkych teplôt sa materiál stáva krehkým, čo pri neopatrnej manipulácií môže spôsobiť prasknutie nádrže. Ku kontrole nádrže, prípadne prístupu do vnútorného priestoru nádrže, slúži revízny vstup, uzavretý pochôdznym (nie prejazdným!) plastovým poklopom. Z bezpečnostných dôvodov je vstup do nádrže prísne zakázaný, oprávnený na vstup do nádrže je v krajnom prípade len predávajúci.

# Zásady predávajúceho

Aby sa zabránilo preplneniu nádrže, je nutné pravidelne kontrolovať výšku hladiny, ktorá nemôže prekročiť spodný okraj vtokového potrubia. V prípade ak nádrž slúži ako zberný zásobník vody, je potrebné ju napojiť na prepadové potrubie, ktoré vyúsťuje do drenážnej jamy, aby v prípade prívalových dažďov nedošlo k preplneniu nádrže. Samonosné nádrže nie sú staticky dimenzované pre dodatočné zaťaženie (napr. stavby, prejazd vozidiel). Plastový poklop slúži ako kryt nádrže v zabezpečenom priestore. Pokiaľ sa nádrž nachádza v priestore dosahu neoprávnených osôb vrátane detí, nádrž by mala byť opatrená uzamykateľným poklopom. **V žiadnom prípade nepoužívajte úplne neobsypanú nádrž.** Jednotlivé úkony osadenia vykonajte podľa času im zodpovedajúcemu, na základe ich postupu osadenia.

**Záruka**

Ak nie je v objednávke a v priloženom záručnom liste uvedené inak, je záručná doba pri všetkýchtovaroch 24 mesiacov. Záručná doba začína plynúť odo dňa prevzatia tovaru kupujúcim.Záruka sa nevzťahuje na bežné opotrebenie veci alebo jej časti spôsobené používaním, vady tovaru spôsobené používaním tovaru na iný účel, než je pre daný tovar obvyklé, vady tovaru spôsobené nedodržaním postupu v návode na inštaláciu tovaru, neodborným zásahom kupujúceho alebo tretej osoby a vadný tovar, pri ktorom nie je možné dokázať, že vady vznikli použitím vadného materiálu, najmä vady vzniknuté nesprávnym používaním, použitím nevhodných chemických prostriedkov a akýmikoľvek ďalšími príčinami bez zavinenia predávajúceho. Ak bol tovar dodaný v rozpore so zmluvou, predávajúci dodá kupujúcemu chýbajúce množstvo  tovaru, prípadne dodá kupujúcemu náhradný tovar v akosti a vyhotovení zodpovedajúcom objednanému tovaru.Reklamáciu je možné uplatniť a riešiť po predchádzajúcej dohode v mieste sídla predávajúceho.

**Kupujúci je povinný vyhotoviť:**

a) fotodokumentáciu reklamovaného tovaru

b) fotodokumentáciu postupu inštalácie tovaru podľa predávajúcim priloženého návodu na inštaláciu tovaru.

Ak predávajúci zistí, že reklamácia je neoprávnená, vady za ktoré by bol inak zodpovedný predávajúci, nahradí kupujúci predávajúcemu spolu s nákladmi, ktoré vznikli so zistením neoprávnenosti reklamácie.